《泛溪纪游》
明代·庞尚鹏

共有江山癖，逍遥且浪游。秋深正摇落，万树风飕飕。

一扫黄雾正，须臾紫气浮。金轮出东海，移上碧天头。

清光彻林莽，仰见草木稠。溪毛正堪采，蘋藻正加羞。

搴篷广舒眺，万象皆凝眸。俯吸长江水，欲涉昆崙丘。

观者争拥路，李郭同仙舟。孤村藏曲水，中有百花洲。

园池开别墅，菊圃枕芳畴。停桡频命酌，抚景意绸缪。

鱼龙排逆浪，鹰隼击高秋。此生常扰扰，劳瘁何时休。

达人能自遣，泛水架飞楼。掣身谢尘鞅，耻为名利谋。

皂帽迎风落，渔樵共歌讴。遭逢唐虞世，恩波遍海陬。

感君结高义，难将白璧酬。朱颜岂长在，明珠惜暗投。

盘桓有馀乐，身外吾何求。白云长聚散，千古空悠悠。

蓬莱隔万里，道路嗟阻修。岁月不待人，倚天任去留。

作者简介：（?—约1582）广东南海人，字少南。嘉靖三十二年进士。授乐平知县，擢御史，出按河南、浙江等地，搏击豪强，吏民震慑。嘉靖四十四年，在浙江推行一条鞭法，为一条鞭法之始。隆庆元年，迁大理右寺丞。次年，擢右佥都御史，兼领九边屯务。诸御史督盐政者以事权被夺，起而攻之，斥为民。万历四年起故官巡抚福建，拜左副都御史。忤张居正罢归，家居四年卒，谥惠敏。有《百可亭摘稿》。